
ΤΕΥΧΟΣ ΔΕΥΤΕΡΟ 


Αρ 


. Φύλλου 2945 


ΠΕΡΙΕΧΟΜΕΝΑ 

ΠΡΟΕΔΡΙΚΑ ΔΙΑΤΑΓΜΑΤΑ 

1 Έγκριση τροποποίησης του οργανισμού του κοι¬ 
νωφελούς ιδρύματος με την επωνυμία «Ίδρυμα 
Ιστορίας της Ιατρικής Ν. Κ. Λούρου» που κυρώθη¬ 
κε με το από 9-2-1989 π.δ. (ΦΕΚ 111 Β'). 

ΑΠΟΦΑΣΕΙΣ 

2 Ειδική Συλλογική Σύμβαση Εργασίας (Ε.Σ.Σ.Ε.) για 
την ρύθμιση των όρων και συνθηκών απασχόλη¬ 
σης των εργαζομένων με σχέση εργασίας Δημο¬ 
σίου Δικαίου των Οργανισμών Τοπικής Αυτοδιοί¬ 
κησης (Ο.Τ.Α.) Α' Βαθμού και των Ν.Π.Δ.Δ. αυτών. 


ΠΡΟΕΔΡΙΚΑ ΔΙΑΤΑΓΜΑΤΑ 

Π) 

Έγκριση τροποποίησης του οργανισμού του κοι¬ 
νωφελούς ιδρύματος με την επωνυμία «Ίδρυμα 
Ιστορίας της Ιατρικής Ν. Κ. Λούρου» που κυρώ¬ 
θηκε με το από 9-2-1989 π.δ. (ΦΕΚ 111 Β'). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: α) των από 15-9-1980 και 15-3-1985 
ιδιόγραφων διαθηκών των Νικολάου Κων. Λούρου και 
Ιωάννας χήρας Ν. Κ. Λούρου, αντίστοιχα, με τις οποίες 
συστήθηκε κοινωφελές ίδρυμα με την επωνυμία «Ίδρυ¬ 
μα Ιστορίας της Ιατρικής Ν. Κ. Λούρου», β) του 9-2-1989 
π.δ. (ΦΕΚ 111 Β'), με το οποίο εγκρίθηκε η σύσταση του 
ως άνω Ιδρύματος και κυρώθηκε ο οργανισμός του, 
γ) των άρθρων 51 παρ. 1 και 52 παρ. 1 του ν. 4182/2013 
(ΦΕΚ 185 Α') και δ) του άρθρου 110 του Αστικού Κώδικα. 

2. Το με αριθμ. 6/10-2-2012 πρακτικό συνεδρίασης του 
Διοικητικού Συμβουλίου του Ιδρύματος. 

3. Το με αριθμ. ΥΠΑΙΘΠΑ/ΓΔΣΠ/ΔΙΠΔ/ΤΠΚΣΙ/71997/ 
1723/37/5/11 -9-2012 έγγραφο της Διεύθυνσης Πολιτι¬ 
στικών Δράσεων του Υπουργείου Παιδείας και Θρησκευ¬ 
μάτων, Πολιτισμού και Αθλητισμού. 

4. Το αριθμ. 129209/Η/13-9-2013 έγγραφο της Διεύ¬ 
θυνσης Διοικητικού - Γραφείο Κληροδοτημάτων του 
Υπουργείου Παιδείας και Θρησκευμάτων. 


5. Το π.δ. 111/2014 (ΦΕΚ Α' 178), περί Οργανισμού 
Υπουργείου Οικονομικών. 

6. Το υπ'αριθμ. 125/2016 π.δ. (ΦΕΚ Α' 210) «Διορισμός 
Υπουργών, Αναπληρωτών Υπουργών και Υφυπουργών. 

7. Την υπ'αριθμ. 207880/Υ1/6-12-2016 (ΦΕΚ Β' 3936) 
απόφαση περί «Ανάθεσης Αρμοδιοτήτων στον Υφυ¬ 
πουργό Παιδείας, Έρευνας και Θρησκευμάτων Κωνστα¬ 
ντίνο Ζουράρι». 

8. Την υπ'αριθμ. ΥΠΟΙΚ 0010218 ΕΞ 2016/14-11 -2016 
(ΦΕΚ Β' 3696) απόφαση περί «Ανάθεσης Αρμοδιοτή¬ 
των στην Υφυπουργό Οικονομικών Αικατερίνη Παπα- 
νάτσιου». 

Με πρόταση της Υφυπουργού Οικονομικών, του 
Υπουργού Παιδείας, Έρευνας και Θρησκευμάτων, της 
Υπουργού Πολιτισμού και Αθλητισμού και του Υφυπουρ¬ 
γού Παιδείας, Έρευνας και Θρησκευμάτων αποφασί¬ 
ζουμε: 

Άρθρο μόνο 

Εγκρίνουμε την τροποποίηση των άρθρων 2 (Σκο¬ 
πός), 3 (Περιουσία - Πόροι) και 4 (Διοίκηση) του Ορ¬ 
γανισμού του κοινωφελούς ιδρύματος με την επωνυ¬ 
μία «Ίδρυμα Ιστορίας της Ιατρικής Ν. Κ. Λούρου», ως 
ακολούθως: 

Άρθρο 2 

Σκοπός 

Το άρθρο 2 (Σκοπός) αντικαθίσταται ως εξής: 

«Σκοποί του Ιδρύματος είναι: 

α) Η έρευνα, η προαγωγή και η διδασκαλία της Ιστο¬ 
ρίας της Ιατρικής από τους αρχαίους χρόνους μέχρι σή¬ 
μερα. 

Μέσα για την εκπλήρωση του παραπάνω σκοπού ορί¬ 
ζονται τα ακόλουθα: 

1. Ο συντονισμός ή η συμμετοχή του Ιδρύματος σε 
ερευνητικά ή διδακτικά προγράμματα που αφορούν στο 
γνωστικό αντικείμενο της Ιστορίας της Ιατρικής. 

2. Η χορήγηση οικονομικής βοήθειας για τη συγγραφή 
αξιόλογων ερευνών στην Ιστορία της Ιατρικής. 

3. Η χορήγηση υποτροφιών σε νέους επιστήμονες για 
μεταπτυχιακές σπουδές στην Ιστορία της Ιατρικής σε 
εκπαιδευτικά ιδρύματα της Ελλάδας και του εξωτερικού. 

4. Η στενή συνεργασία του με τα Εργαστήρια Ιστο¬ 
ρίας Ιατρικής των Ιατρικών Σχολών της Χώρας και με το 
Διεθνές Ιπποκράτειο Ίδρυμα της Κω. 

5. Η επιστημονική συνεργασία του με Ακαδημαϊκά 
Ιδρύματα και ερευνητικά κέντρα ή φορείς της ημεδα¬ 
πής ή της αλλοδαπής καθώς και με άλλους κρατικούς 
φορείς με ενδιαφέροντα που αφορούν στην Ιστορία της 
Ιατρικής. 

6. Η φιλοξενία στην έδρα του Ιδρύματος νέων ερευνη¬ 
τών αλλά και διακεκριμένων επιστημόνων της Ιστορίας 
της Ιατρικής από την Ελλάδα και το εξωτερικό με σκοπό 
την ανταλλαγή γνώσεων και απόψεων και την με κάθε 
μορφή επιστημονική συνεργασία. 

7. Η οργάνωση και λειτουργία τμήματος έρευνας και 
ανάπτυξης, ικανού να εκτελεί προγράμματα εφαρμοσμέ¬ 
νης και τεχνολογικής (ή και βασικής) έρευνας, με στόχο 
την προαγωγή της Ιστορίας της Ιατρικής. 

8. Η λειτουργία Αρχείου και Βιβλιοθήκης με αντικείμε¬ 
νο εστιασμένο στην ιστορία της ιατρικής και η διαχείριση 
ψηφιακής βάσης δεδομένων και ηλεκτρονικού υλικού 
που εμπίπτουν στο γνωστικό αντικείμενο της Ιστορίας 
της Ιατρικής. 

9. Η λειτουργία Μουσείου Ιστορίας της Ιατρικής και η 
οργάνωση μόνιμων και περιοδικών εκθέσεων που αφο¬ 
ρούν στον παραπάνω σκοπό του Ιδρύματος. 

10. Η οργάνωση συνεδρίων, συμποσίων, σεμιναρίων, 
διαλέξεων, επιστημονικών συναντήσεων και άλλων επι¬ 
στημονικών εκδηλώσεων για την προαγωγή της Ιστορίας 
της Ιατρικής. 

11. Η δημοσίευση ή ανακοίνωση σε έντυπα ή ηλε¬ 
κτρονικά επιστημονικά περιοδικά, συγγράμματα και σε 
συνέδρια της ημεδαπής ή αλλοδαπής των αποτελεσμά¬ 
των των ερευνητικών δραστηριοτήτων και των σχετικών 
μελετών του Ιδρύματος. 

12. Η έκδοση συγγραμμάτων, βιβλίων κ.λπ. που αφο¬ 
ρούν στην Ιστορία της Ιατρικής. 

13. Η ανάπτυξη κάθε είδους δραστηριότητας που συ- 
νάδει με τον παραπάνω σκοπό του Ιδρύματος, σύμφω¬ 
να με τους όρους νομιμότητας του εκάστοτε ισχύοντος 
νομοθετικού πλαισίου. 

β) Η φιλοξενία στην έδρα του Ιδρύματος των διοικη¬ 
τικών, ερευνητικών ή διδακτικών δραστηριοτήτων των 
Εργαστηρίων Ιστορίας Ιατρικήςτων Ιατρικών Σχολών της 
Χώρας και Ειδικών Μονάδων αναγνωρισμένων Ερευνη¬ 
τικών Κέντρων ή Φορέων της ημεδαπής ή αλλοδαπής, 
μετά την υπογραφή σχετικής σύμβασης μεταξύ του Ιδρύ¬ 
ματος και των παραπάνω φορέων.». 

Άρθρο 3 

Περιουσία- Πόροι 

Στο τέλος της περίπτωσης γ) της παραγράφου 2 του 
άρθρου 3 συμπληρώνονται οι ακόλουθες περιπτώσεις: 

«δ) Έσοδα από την εκτέλεση ερευνητικών προγραμ¬ 
μάτων (ελληνικών ή διεθνών) του Ιδρύματος ή που ανα¬ 
τίθενται σε αυτό από τρίτους. 

ε) Έσοδα από τη διάθεση ερευνητικών και εν γένει 
επιστημονικών προϊόντων του Ιδρύματος. 

στ) Έσοδα από τη διάθεση συγγραμμάτων, βιβλίων 
και άλλων συναφών εκδόσεων που διενεργεί το ίδρυμα. 

ζ) Έσοδα από τη διενέργεια συνεδρίων, συμποσίων και 
άλλων συναφών επιστημονικών εκδηλώσεων. 


η) Έσοδα από την παραχώρηση πνευματικών δικαιω¬ 
μάτων ή διπλωμάτων ευρεσιτεχνίας, προϊόντων που 
ανήκουν ή παρήχθησαν στο Ίδρυμα. 

Το ύψος των εσόδων από τις παραπάνω δραστηριότη¬ 
τες του Ιδρύματος θα είναι τέτοιο ώστε να μην αναιρείται 
ο κοινωφελής χαρακτήρας του Ιδρύματος.» 

Άρθρο 4 
Διοίκηση 

Η παράγραφος 1 του άρθρου 4 αντικαθίσταται ως εξής: 
«Το Ίδρυμα διοικείται από πενταμελές Διοικητικό Συμ¬ 
βούλιο που αποτελείται από τους: 

α) Εκάστοτε καθηγητή (όλων των βαθμιδών) της Ιστο¬ 
ρίας της Ιατρικής του Πανεπιστημίου Αθηνών ή άλλου 
Πανεπιστημίου της χώρας, ως Προέδρου. 

β) Εκάστοτε Πρόεδρο της Ελληνικής Εταιρίας της Ιστο¬ 
ρίας της Ιατρικής ή άλλου επιστημονικού σωματείου με 
σκοπό την Ιστορία της Ιατρικής με αναγνωρισμένη και 
τεκμηριωμένη ενεργό δραστηριότητα. 

γ) Δύο καθηγητές ή διατελέσαντες καθηγητές της Ιστο¬ 
ρίας της Ιατρικής σε πανεπιστήμια της χώρας. 

δ) Ένα Πρόεδρο του Τμήματος Ιατρικής της Σχολής 
Επιστημών Υγείας ελληνικού πανεπιστημίου.». 

Στον Υπουργό Οικονομικών αναθέτουμε την δημοσί¬ 
ευση και εκτέλεση του παρόντος Διατάγματος. 

Αθήνα, 27 Ιουλίου 2017 
Ο Πρόεδρος της Δημοκρατίας 

ΠΡΟΚΟΠΙΟΣ Β. ΠΑΥΛΟΠΟΥΛΟΣ 

Οι Υπουργοί 

Παιδείας, Έρευνας Υφυπουργός Παιδείας, 

και Θρησκευμάτων Έρευνας και Θρησκευμάτων 

ΚΩΝΣΤΑΝΤΙΝΟΣ ΓΑΒΡΟΓΛΟΥ ΚΩΝΣΤΑΝΤΙΝΟΣ ΖΟΥΡΑΡΙΣ 

Υφυπουργός Πολιτισμού 

Οικονομικών και Αθλητισμού 

ΑΙΚΑΤΕΡΙΝΗ ΠΑΠΑΝΑΤΣΙΟΥ ΛΥΔΙΑ ΚΟΝΙΟΡΔΟΥ 


ΑΠΟΦΑΣΕΙΣ 

( 2 ) 

Ειδική Συλλογική Σύμβαση Εργασίας (Ε.Σ.Σ.Ε.) για 
την ρύθμιση των όρων και συνθηκών απασχόλη¬ 
σης των εργαζομένων με σχέση εργασίας Δημο¬ 
σίου Δικαίου των ΟργανισμώνΤοπικής Αυτοδιοί¬ 
κησης (Ο.Τ.Α.) Α' Βαθμού και των Ν.Π.Δ.Δ. αυτών. 

ΕΙΔΙΚΗ ΣΥΛΛΟΓΙΚΗ ΣΥΜΒΑΣΗ ΕΡΓΑΣΙΑΣ 
ΤΗΣ Π.Ο.Ε.-Ο.Τ.Α. 

Στην Αθήνα, σήμεραΤετάρτη 2 Αυγούστου 2017, στο 
κατάστημα του Υπουργείου Εσωτερικών, Σταδίου 27, οι 
υπογεγραμμένοι: 

1. ΒΑΣΙΛΙΚΗ ΓΙΑΒΗ, Προϊσταμένη της Γενικής Διεύ¬ 
θυνσης Αποκέντρωσης και Τοπικής Αυτοδιοίκησης του 
Υπουργείου Εσωτερικών, που εκπροσωπεί το Ελληνικό 

Δημόσιο δυνάμει της υπ'αριθμ.: 11854/13-6-2017 από¬ 
φασης του Υπουργού Εσωτερικών και κατοικοεδρεύει 
στην Αθήνα, οδός Σταδίου 27 και 

2. ΝΙΚΟΛΑΟΣ ΤΡΑΚΑΣ και ΒΑΣΙΛΗΣ ΠΕΤΡΟΠΟΥΛΟΣ, 
Πρόεδρος και Γενικός Γραμματέας της Δευτεροβάθμιας 
Συνδικαλιστικής Οργάνωσης με την επωνυμία «Πανελ¬ 
λήνια Ομοσπονδία Εργαζομένων Οργανισμών Τοπικής 
Αυτοδιοίκησης» (Π.Ο.Ε.-Ο.Τ.Α.), που εδρεύει στην Αθήνα, 
επί της οδού Καρόλου 24, νομίμως εξουσιοδοτημένοι, 
δυνάμει της υπ' αριθμ. πρωτ.: 643/20-7-2017 απόφα- 
σης-Εξουσιοδότησης της Εκτελεστικής Επιτροπής της 
Π.Ο.Ε.-Ο.Τ.Α., συνομολογήσαμε και συναποφασίσαμε τη 
σύνταξη και υπογραφή της παρούσας Ειδικής Συλλογι¬ 
κής Σύμβασης Εργασίας (Ε.Σ.Σ.Ε.) σύμφωνα με το άρθρο 
4, παρ. 2 του ν. 2738/1999 και του άρθρου 18, παρ.13 του 
ν. 3731/2008, της οποίας το περιεχόμενο έχει ως εξής: 

Άρθρο 1 

Πεδίο Εφαρμογής 

Στις διατάξεις της παρούσας Ειδικής Συλλογικής Σύμ¬ 
βασης Εργασίας (Ε.Σ.Σ.Ε.) υπάγεται το προσωπικό με σχέ¬ 
ση εργασίας Δημοσίου Δικαίου που απασχολείται στους 
ΟργανισμούςΤοπικής Αυτοδιοίκησης (Ο.Τ.Α.) Α' Βαθμού 
και τα Ν.Π.Δ.Δ. αυτών και εφαρμόζεται αποκλειστικά στα 
Μέλη των Συλλόγων-Μελών που ανήκουν μόνο στην 
δύναμη της Πανελλήνιας Ομοσπονδίας Εργαζομένων 
ΟργανισμώνΤοπικής Αυτοδιοίκησης (Π.Ο.Ε.-Ο.Τ.Α.) όπως 
αυτό προκύπτει από το Μητρώο των Συλλόγων-Μελών 
της πιο πάνω συνδικαλιστικής οργάνωσης. 

Για την εφαρμογή της παρούσας Ειδικής Συλλογικής 
Σύμβασης Εργασίας (Ε.Σ.Σ.Ε.) απαιτείται ονομαστική 
βεβαίωση του Συλλόγου-Μέλους της Π.Ο.Ε.-Ο.Τ.Α., ότι 
οι εργαζόμενοι είναι Μέλη του καθώς και Βεβαίωση της 
Π.Ο.Ε.-Ο.Τ.Α. ότι ο Σύλλογος ανήκει στη δύναμη της Ομο¬ 
σπονδίας. 

Η ισχύς των βεβαιώσεων είναι ετήσια και ανανεώνεται 
κατ' έτος υποχρεωτικά. 

Άρθρο 2 

1. Στο πλαίσιο της βελτίωσης των όρων εργασίας όσων 
απασχολούνται στον τομέα της διαχείρισης αποβλήτων 
σύμφωνα με το Εθνικό Σχέδιο Διαχείρισης Αποβλήτων 
(Ε.Σ.Δ.Α., ΠΥΣ 49/2015), στους εργαζόμενους αποκλειστι¬ 
κά και κατά πλήρες ωράριο στην προσωρινή αποθήκευση, 
επεξεργασία, ανακύκλωση, πράσινα σημεία και εν γένει 
αξιοποίηση και διάθεση Στερεών Αποβλήτων ήτοι ενδει¬ 
κτικά, εργαζόμενοι στους χώρους υγειονομικής ταφής, 
στην ανακύκλωση, στα κέντρα διαλογής ανακυκλώσιμων 
υλικών, στους σταθμούς μεταφόρτωσης και στις μονάδες 
επεξεργασίας απορριμμάτων, μετά τη συμπλήρωση ενός 
(1) έτους απασχόλησης χορηγείται πέντε (5) ημέρες επι 
πλέον κανονική άδεια το χρόνο. 

2. Στους εργαζόμενους αποκλειστικά και κατά πλήρες 
ωράριο: 

α. Στην αποκομιδή, συγκομιδή, επιστασία και μετα¬ 
φορά απορριμμάτων ήτοι ενδεικτικά, Οδηγοί Απορριμ¬ 
ματοφόρων, Χειριστές Μηχανημάτων Έργου και Μη¬ 
χανικών Σαρώθρων, εργάτες συγκομιδής, αποκομιδής, 
οδοκαθαριστές, Επιστάτες και Επόπτες Καθαριότητας. 


β. Στην ταφή και εκταφή νεκρών ήτοι ενδεικτικά, ερ¬ 
γάτες που απασχολούνται με την ταφή και την εκταφή 
νεκρών, οι εργάτες καθαριότητας των Κοιμητηρίων κα¬ 
θώς και οι καθαριστές οστών. 

γ. Στην Ασφαλτόστρωση ήτοι ενδεικτικά, Τεχνίτες, 
Οδηγοί Φορτηγών Αυτοκινήτων, Χειριστές Μηχανη¬ 
μάτων Έργων και εργάτες που απασχολούνται με την 
ασφαλτόστρωση των οδών, την συντήρηση, την οδο¬ 
σήμανση του Δημοτικού Οδικού Δικτύου κ.λπ. χώρων. 

δ. Στην Αποχέτευση ήτοι ενδεικτικά, Τεχνίτες, Οδηγοί 
Φορτηγών Αυτοκινήτων, Χειριστές Μηχανημάτων Έργων 
και Εργάτες που απασχολούνται σε κάθε είδους εργασί¬ 
ες κατασκευής, συντήρησης και επισκευής του δικτύου 
Αποχέτευσης και Βιολογικού καθαρισμού. 

ε. Στα αφοδευτήρια ήτοι ενδεικτικά, Εργάτες, καθαρί¬ 
στριες κ.λπ. που απασχολούνται στις τουαλέτες κοινο¬ 
χρήστων χώρων και Δημοτικών κτιρίων. 

στ. Στα συνεργεία συντήρησης και επισκευής των 
μέσων καθαριότητας και με το πλύσιμο αυτών ήτοι εν¬ 
δεικτικά, Τεχνίτες και Εργάτες που απασχολούνται με 
την επισκευή, συντήρηση, πλύση κ.λπ. των απορριμμα¬ 
τοφόρων, των πλυντηρίων κάδων και των υπολοίπων 
οχημάτων καθώς και με την επισκευή, συντήρηση και 
το πλύσιμο των κάδων απορριμμάτων. 

ζ. Σε οικοδομικές εργασίες ήτοι ενδεικτικά, Μαρα¬ 
γκοί, Ξυλουργοί, Κτίστες, Κονιαστές, Υδροχρωματιστές, 
Ελαιοχρωματιστές, Μαρμαρογλύπτες, Σιδεράδες, Πλακό¬ 
στρωτες γενικά, Υδραυλικοί γενικά, Ηλεκτρολόγοι στην 
συντήρηση και επισκευή ηλεκτρολογικών εγκαταστά¬ 
σεων των κτιρίων των Ο.Τ.Α., τοποθετητές γυψοσανί¬ 
δων, μαρμάρων και πλακών, οι κατεργαστές και κόπτες 
μαρμάρων, οι κόπτες και τοποθετητές πλακιδίων, καθώς 
και οι εργάτες και τεχνίτες στην ρίψη του Μπετόν-Αρμέ. 

η. ΣτηνΎδρευση ήτοι ενδεικτικά,Τεχνίτες και Εργάτες 
που απασχολούνται στην κατασκευή, συντήρηση και 
επισκευή του δικτύου ύδρευσης, 
θ. υδραυλικοί γενικά, 

ι. Στις εργασίες πρασίνου γενικά ήτοι ενδεικτικά, ερ¬ 
γάτες πράσινου και οι Δενδροκηπουροί-Δενδροκόμοι, 
Κηπουροί-Ανθοκόμοι που απασχολούνται γενικά στην 
κατασκευή και συντήρηση των χώρων πρασίνου. 

ια. Στις εργασίες συντήρησης του εναέριου Δημοτικού 
Ηλεκτρικού Δικτύου Φωτισμού ήτοι ενδεικτικά, εναερί- 
τες ηλεκτρολόγοι, 
ιβ. Ψυκτικοί. 

ιγ. Στα Δημοτικά Σφαγεία ήτοι ενδεικτικά, σφαγείς και 
εκδορείς ζώων και πτηνών. 

ιδ. Οι Οδηγοί Ανοιχτών Φορτηγών και Βαρέων Φορ¬ 
τηγών μεικτού βάρους άνω των 3,5 τόνων καθώς και οι 
οδηγοί των Λεωφορείων. 

ιε. Οι τοποθετητές κεραμικών σκεπών ήτοι ενδεικτικά, 
εργάτες και τεχνίτες που απασχολούνται στην τοποθέ¬ 
τηση, επισκευή και συντήρηση των κεραμικών σκεπών, 
μετά την συμπλήρωση πέντε (5) ετών απασχόλησης 
χορηγείται τριών (3) ημερών επιπλέον κανονική άδεια 
το χρόνο. 

3. Η εβδομαδιαία απασχόληση των εργαζομένων των 
προηγούμενων περιπτώσεων 1 και 2 ορίζεται σετριάντα 
δύο (32) ώρες χωρίς μεταβολή των αποδοχών και του 

τρόπου υπολογισμού των αποζημιώσεων τους από την 
αιτία αυτή. 

4. Οι Ο.Τ.Α. που απασχολούν εργαζόμενες είτε με 
πλήρη, είτε με μερική απασχόληση αναλαμβάνουν την 
υποχρέωση κατά την κατάρτιση των προγραμμάτων ερ¬ 
γασίας να αποφεύγουν την απασχόληση των εγκύων σε 
νυχτερινή βάρδια. Σε οποιαδήποτε στιγμή της εγκυμοσύ¬ 
νης και εφόσον η έγκυος το ζητήσει για λόγους υγείας, θα 
πρέπει να μετακινείται σε θέση ημερήσιας απασχόλησης. 

5. Στο τέλος του άρθρου 7 της από 31 Ιουλίου 2009 
Ειδικής Συλλογικής Σύμβασης Εργασίας (Ε.Σ.Σ.Ε.) (υπ' 
αριθμ.: 48558/3-8-2009 Απόφαση του Υπουργού Εσω¬ 
τερικών (Φ.Ε.Κ. τ.Β' 1632/6-8-2009) προστίθεται διευ¬ 
κρινιστικά η φράση «Όλες οι προβλεπόμενες από την 
παρούσα συνδικαλιστικές άδειες είναι αμειβόμενες και 
ο εργοδότης βαρύνεται με την καταβολή των αναλογού- 
ντων ασφαλιστικών εισφορών». 

Άρθρο 3 
Ισχύς-Διάρκεια 

Η ισχύς της παρούσας Ειδικής Συλλογικής Σύμβασης 
Εργασίας (Ε.Σ.Σ.Ε.), αρχίζει από τη δημοσίευση της στην 


Εφημερίδα της Κυβερνήσεως σύμφωνα με το άρθρο 6 
του ν. 2738/1999, όπως ισχύει, είναι Αορίστου Χρόνου 
και θα καταχωρηθεί στο Γενικό Μητρώο. 

Η από 31 Ιουλίου 2009 Ειδική Συλλογική Σύμβαση Ερ¬ 
γασίας (Ε.Σ.Σ.Ε.), (Φ.Ε.Κ. τ.ΒΊ 632/6-8-2009) που αφορά 
«Την ρύθμιση των όρων και συνθηκών απασχόλησης των 
εργαζομένων με σχέση εργασίας Δημοσίου Δικαίου των 
Οργανισμών Τοπικής Αυτοδιοίκησης (Ο.Τ.Α.) Α' Βαθμού 
και των Ν.Π.Δ.Δ. αυτών» καταργείται. 

Αθήνα, 2 Αυγούστου 2017 
Οι Συμβαλλόμενοι 
Για το Ελληνικό Δημόσιο 
Η Προϊστάμενη της Γενικής Διεύθυνσης 
Αποκέντρωσης και Τοπικής Αυτοδιοίκησης 
του Υπουργείου Εσωτερικών 

ΒΑΣΙΛΙΚΗ ΓΙΑΒΗ 

Για την Εκτελεστική Επιτροπή της Π.Ο.Ε.-Ο.Τ.Α. 

Ο Πρόεδρος Ο Γεν. Γραμματέας 

ΝΙΚΟΛΑΟΣ ΤΡΑΚΑΣ ΒΑΣΙΛΗΣ ΠΕΤΡΟΠΟΥΛΟΣ 

